Hagiti n yisekwan i deg kkiY zdat n way llan id n yigurdan, tarmit-inu id-sen herni deg-i labas xaṭer dderri n wussan-a d imizragen ḥercen ujren ayt zik deg ufadi-nsen i welmad aled ad ilint tugnatin d wallalen i gqadan.
Γer-i azal n 6 d iseggasen u neč sselmadeY tanga n tmaziYt deg uYerbaz alemmas mani iqeddacen ttilin jar n 11-15 n yiseggasen,tarmit-a ay teǧ ad inigh taguzdit-a herhif nezzeh hexs ahaḍi d unṭhelli ɛerrem, ad naf di-s iqeddacen ttengugan jar n umaḍal n temzi d umaḍal n temYer d way ahen-yeǧin mlexḍan deg tilla-nsen u yetɛanad amezzyan ssi-sen ameqqran u d way agellan ad t-nfares deg yirmuda am usekwan n Tifinagh i yigurdan, imeqqranen lemmden fisaɛ u imezzyanen xsen ad ahen-ɛanden u ma yessefti umsuddes way manek yuma at ad yaxleḍ Yer yiswan n usekwan.
Deg tedwint-a ad ɛerdeY ad igeY agzul i hqeḍɛit n tneqqiḍin higejdanin i gyuman f umsuddes n usekwan n TmaziYt neY yerwes-it ad ahent-yeḍfer
1. Asersi n tumayt d yiswan n usekwan :
TYawsa hamezwaruth ad nessen matta ara ad yilin deg usekwan-a seg yirmuda, ad nig haYessa i tikli-neY bac ur nettaḥal c deg wemmas n urmud, ma yeddes wahil u yeqɛed ad bann u ad nnubin yiswan yellan ad ahen-nexleḍ s terrayt heɛdel ma nezra mani nil f umezwaru zdath wa ad yebdu usekwan. Yuma daghen f umsuddes ad yaki belli ma iswi agejdan seg usekwan d aselmed, tumayt hexḍa Yir d aselmed, ddrari trajan ad afen hYawsa hemlexḍa f temsirin i gennumen deg usmil aYurbiz i ggessmharen Yer-sen ihi asekwan ilaq ur yettil c ammin, d way aYef ilaq ad yili d aselmed d usidles s yirar d umeḥred d taḍṣa u way ad yili s umsal n ufus, asunegh, ccna, hiqsiḍin d tsirarin. Tumayt-a d Yirmuda-ya bettun s usersi n umsuddes i yiswan.
2. Taguzdith n yigurdan ilmend n wahil :
Isekwan n yigurdan d tagnit i wenmaggi n dderri id n tussniwin d uselmad neY umsuddes d nehni jar-asen, afran n tguzdith Yer-s tawuri tameqqrant yuma ad ilin dderri uzan deg tilla d uswir n ulmad bac ad yeshel f umsuddes aqeddec id-sen d wekkay d umzagez deg jar-asen. Yuma daYen ad nessen ma mmussanen zik negh araḥ, ma ttuthlayen hmaziYt neY araḥ, azal n wessan-nsen i hmaziYth. sumata dderri yettuthlayen hmaziYth ad hen-naf faten heyya gellan ur tt-ssinen c deg unmaggi id n umsuddes besseḥ f uneggaru ad tḥared manek dderi yettutlayen kan ddarja tzagazen deg heyyin u xsen ad utlayen am nehni u day mani yuma f umsuddes ad hen-ifares. Aled ad ilin xeddmen neY ttiraren. La hen-beṭṭac Yer yiwethman d twethmin, eǧ-ihen msuren. Igrawen hexḍiḍ d cek yellan ahen-yig, eǧǧ-asen tilelli ad qqimen mani xsen u ad nnebḍan d igrawen manek xsen nehni u ma xsen ad beddlen ahen ad ac-cawren cek bac ad teqqimed heṭṭfed deg uskwan-nek.
3. Tiremt n isekwan :
Isekwan n yigurdan ttawin labas n wakud, ahen-yetteǧan ttemhiren d wa aYen-yetteǧan ad nwaza jar thumayt n usekwan d tiremt i as-yemmugen, hqumed ad as-tiged ass yejmel besseḥ armud n uselmed ad yili tnezzayt berk ( seg hsaɛt Yer sent n tsaɛatin) a geqqimen seg wakud ad yennebḍa Yef yirmuda imedwanen am umsal n ufus d usuneY d usteɛfu n umekli, imer-din irmuda imagrawen am ccna, taggayt n uselmed at hettili deg yirmuda-ya akk besseḥ s terrayt-a agrud ur yettemhir c
4. Asewjed n wallalen iwwasen :
Am yirmuda isdawanen ukk, amsuddes ad yessewjed haqeḍɛith n wallalen ad t-newwelen deg leqdic-nes zemren ad ilin d isaggazen am tmedfas d tedlisin, neY d imezṛeyyen am tubbayyin n tinezla , tizlatin. Deg waddad n usekwan n tfinaY yexyar ad d-yawi umsuddes taseggazt di-s isekkilen n tfinaY berk bla twaɛit neY hasuqilt neY d asegzi s tuthlayin heyyiḍ, igurdan ad lemden seYr-s netta thira d usiwel-nsen s tmaziYt besseḥ ad tennan Yer tifert bac ad mmekthin u ma unfin hasuqilt s yisekkilen i ggessnen zik ( ilatiniyen neY iɛraben) ad asen-truḥ tafdawt u ad tennubi taywalt id n uselmad neY umsuddes n usekwan, rni Yef wa hasuqilt hetteǧa Yer dderri tawleft deg walli-nsen tteqqnen di-s asekkil n tfinaY Yer wa n tlatinit neY n teɛrabt, hasuqilt daYen hetneqqes haflest n ugrud deg tuthlayth-nes u ythnna yetteccukkut di-s ma d tuthlayt d ilellit f tuthlayin-in u ma hqum ad ttili s yiman-nes. Ma yewwi-d amsuddes hubbayyin n tnezla yuma ur yetettu c ad ilint d tigilalin ur tfatent c 10 n tedqiqin, ma yella d tiwlifin ad twafsrent Yef wefṣil neY Yef tfelwit n ufsar bac ad ilint tbanent i wegrud, ttettu c belli tawuri n wallalen-a d awwas berk yexḍa ad ilint d asaYul ad ɛewlen fell-as deg kulci.
5. Afran n wadeg neY umeccuh d wallalen n usekwan :
Deg ufran n umeccuh i deg ad yemmug asekwan yessefk ad ttili di-s taYellist, ma hezṛiḍ hYawsa di-s amizi f ddrari kkes-itt am leqzaz, uzlan, ifulan n trisiti…at. Yexyar ma di-s hamsext n tYellist dttiqan, agama n ddrari ttesteɛfun labas d way aYef yuma ad nefren ameccuh mani yella abduz id n wesɛif ad ahen-yawi u ad ahen-d-yuɛa, mani yemmug urmud id n yimeẓẓyanen ad ilin waman n tsessi, hazeqqa ad ttili ur heḥmi ur hesmiṣ, ad tili tfawt. Lbab neY hamsext ad tili s abellaj yetteqqen si sdaxel bac icet ur d-yettaddaf. Seg wallalen i neḥwaj deg tzeqqa ad bedreY iseqquma d tdabutin, d lebrizat. I dderri nexs tiferka d yimrawen n tira d usuneY…at. Yeḥla mda ad yili umeccuha yuza Yer teYremt u ad yili umsuddes netta i gbedden Yef kulci ur yetɛewwel ak f yict.
(Ad yetwaḍfer…)
Ḥeṛṛat Sumiya : Taselmadt n TmaziYt
AYerbaz alemmas n Bellefḍel Bayzid
lḥamma – Maskula (xencla)
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn knc_Latn